SEAFCO โบรกฯแนะทยอยขายทำกำไรมองหุ้นสะท้อนเมกะโปรเจ็กต์ในปีหน้าแล้ว
SEAFCO เพิ่มคำแนะนำเป็นเต็มมูลค่า ราคาพื้นฐานเปลี่ยนไปใช้ปี 59 แทนปี 58 เพื่อสะท้อนถึงเมกะโปรเจ็กต์ที่จะเกิดปีหน้า แต่ P/E เฉลี่ย 3 ปีในอดีตที่ระดับสูงสุดเป็น 12.4-15.9 เท่า ขณะที่ P/E ปีนี้และปีหน้าสูงเป็น 19.7 และ 15.6 เท่า ตามลำดับแล้ว จึงถือว่าราคาหุ้นขณะนี้สะท้อนความคาดหวังในปีหน้ามากเกินไป จึงแนะนำให้ทยอยขายทำกำไร
4 ก.ย. 2558

บล.ดีบีเอสฯ ระบุในบทวิเคราะห์วันนี้ (4 ก.ย.) ว่า บริษัท ซีฟโก้ จำกัด (มหาชน) หรือ SEAFCO บริษัทยอมรับว่าปีนี้มีโอกาสสูงแล้วที่กำไรจะอ่อนกว่าปี 57 เพราะงานภาครัฐชะลอตัวลง จึงปรับลดรายได้ปีนี้ลงเหลือเพียง 1.6-1.7 พันล้านบาท ด้านอัตรากำไรขั้นต้นจะเป็นเพียง 16-18% ซึ่งล้วนแต่เป็นรายการที่ต่ำกว่าปี 57
เราจึงได้มีการปรับลดกำไรหลักปีนี้ลง 14% และคิดเป็นการต่ำกว่าปีก่อนถึง 24% แต่นักลงทุนอาจมองข้ามไปปี 59 การปรับครม.โดยเฉพาะทีมเศรษฐกิจ จึงคาดหวังว่าเมกะโปรเจ็กต์จะเกิดขึ้นในปีหน้าและ SEAFCO ในฐานะที่เป็นผู้นำตลาดงานฐานราก เสาเข็มเจาะจะได้ประโยชน์เต็มที่ เราได้สะท้อนเรื่องนี้ทำให้ปรับกำไรหลักปี 59 เพิ่ม 3%
เพิ่มคำแนะนำเป็นเต็มมูลค่า ราคาพื้นฐานเปลี่ยนไปใช้ปี 59 แทนปี 58 เพื่อสะท้อนถึงเมกะโปรเจ็กต์ที่จะเกิดปีหน้า แต่ P/E เฉลี่ย 3 ปีในอดีตที่ระดับสูงสุดเป็น 12.4-15.9 เท่า ขณะที่ P/E ปีนี้และปีหน้าสูงเป็น 19.7 และ 15.6 เท่า ตามลำดับแล้ว จึงถือว่าราคาหุ้นขณะนี้สะท้อนความคาดหวังในปีหน้ามากเกินไป จึงแนะนำให้ทยอยขายทำกำไร
 